b'\n_START_ARTICLE_\nSuuri pueblokapina\n_START_SECTION_\nUuden-Espanjan alkuvuodet\n_START_PARAGRAPH_\nJuan de O\xc3\xb1aten 1600-luvun alussa perustama espanjalainen siirtokunta kasvoi hitaasti. San Juan de los Caballeros nousi espanjalaisten ensimm\xc3\xa4iseksi keskukseksi Rio Granden varrelle. V\xc3\xa4est\xc3\xb6n lis\xc3\xa4\xc3\xa4ntyess\xc3\xa4 zuni-intiaanien alueella oleviin puebloihin alettiin rakentaa l\xc3\xa4hetysasemia ja kirkkoja. Espanjalaisen k\xc3\xa4yt\xc3\xa4nn\xc3\xb6n mukaan my\xc3\xb6s alueella asuvat ihmiset kuuluivat maan omistajalle. T\xc3\xa4m\xc3\xa4n vuoksi zunit ja monet muut heimot alistettiin maaorjiksi. Espanjalaisten julma k\xc3\xa4yt\xc3\xb6s pelotti intiaaneja ja aiheutti my\xc3\xb6s vihaa. Zunit surmasivat joitakin l\xc3\xa4hetyssaarnaajia, mutta Uuden-Espanjan kurinpidolliset toimet saivat muut intiaanit pysym\xc3\xa4\xc3\xa4n rauhallisina._NEWLINE_Alueelle pohjoisesta tunkeutuneet intiaanit tekiv\xc3\xa4t ry\xc3\xb6st\xc3\xb6retki\xc3\xa4 paikallisten pueblokylien ja espanjalaisten keskuuteen. Hy\xc3\xb6kk\xc3\xa4\xc3\xa4ji\xc3\xa4 alettiin kutsua zunien kielisell\xc3\xa4 nimell\xc3\xa4 apachu (apassi), joka tarkoitti \xe2\x80\x9dvihollista\xe2\x80\x9d. Vuoden 1660 kuivuus, n\xc3\xa4l\xc3\xa4nh\xc3\xa4t\xc3\xa4 ja rutto pahensivat el\xc3\xa4m\xc3\xa4\xc3\xa4 puebloissa ja apassien iskut t\xc3\xa4ydensiv\xc3\xa4t tuhon. Uuden-Espanjan varakuningas vangitutti pueblojen uskonnollisia johtajia \xe2\x80\x9dn\xc3\xa4iden ainaisen valittamisen\xe2\x80\x9d ja heid\xc3\xa4n harjoittamansa kachina-tanssin takia. Tanssiin kuuluneet naamiot tuhottiin ja uskonnollisen rituaalin harjoittajat vangittiin. Useimmat tanssijat tuomittiin noituuden harjoittamisesta julkiseen ruoskimiseen Santa Fen torilla, ja osa tanssijoista sai hirttotuomion. Er\xc3\xa4s vangituista henkimiehist\xc3\xa4, joka vapautettiin, oli tewa-intiaani Pop\xc3\xa9. H\xc3\xa4n p\xc3\xa4\xc3\xa4tti kostaa paikallisten intiaanien kokemat n\xc3\xb6yryytykset ja organisoi kapinan alistajiaan vastaan.\n_START_SECTION_\nKapina\n_START_PARAGRAPH_\nPop\xc3\xa9 valmisteli huolellisesti hankettaan espanjalaisia vastaan. Kes\xc3\xa4ll\xc3\xa4 1680 h\xc3\xa4nen sanomansa tulevasta kansannoususta kulki etel\xc3\xa4\xc3\xa4n ja l\xc3\xa4nteen kaikkien pueblojen asukkaille kuten hopeille, zuneille ja taoseille. My\xc3\xb6s moniin paikallisiin ry\xc3\xb6st\xc3\xb6retkiin osallistuneet apassit saivat tiedon Pop\xc3\xa9n suunnitelmasta. Ensimm\xc3\xa4isen kerran el\xc3\xa4m\xc3\xa4ss\xc3\xa4\xc3\xa4n pueblot muodostivat yhten\xc3\xa4isen poliittisen yksik\xc3\xb6n. Kielellisist\xc3\xa4 eroavaisuuksistaan ja pitkist\xc3\xa4 et\xc3\xa4isyyksist\xc3\xa4 huolimatta yhteisty\xc3\xb6 toimi tarkasti eri suunnilta kohdistettujen samanaikaisten hy\xc3\xb6kk\xc3\xa4ysten muodossa. Osa espanjalaisista oli muualla Pop\xc3\xa9n soturien tunkeutuessa heid\xc3\xa4n asutuksilleen. Yksi pueblo toisensa j\xc3\xa4lkeen liittyi hy\xc3\xb6kk\xc3\xa4\xc3\xa4jien joukkoon. Kaukaisemmatkin intiaaniyhteis\xc3\xb6t yhtyiv\xc3\xa4t kapinaan ja tuhosivat haciendat ja l\xc3\xa4hetysasemat. Kuolleet papit koottiin kirkkojen alttareille ja poltettiin intiaanien tanssiessa perinteisi\xc3\xa4 tanssejaan, jotka Uuden-Espanjan papisto oli kielt\xc3\xa4nyt._NEWLINE_Elokuun puoliv\xc3\xa4liss\xc3\xa4 1680 kapinalliset piirittiv\xc3\xa4t Santa Fen. Kaupungin noin tuhat asukasta eiv\xc3\xa4t kyenneet torjumaan hy\xc3\xb6kk\xc3\xa4\xc3\xa4jien ylivoimaa, vaan pakenivat etel\xc3\xa4\xc3\xa4n ja pys\xc3\xa4htyiv\xc3\xa4t vasta nykyisen El Pason kohdalla. Kaikki espanjalaisten asumukset ja heid\xc3\xa4n omaisuutensa pueblojen alueilla tuhottiin. Kansannousussa menehtyi arviolta 400\xe2\x80\x93500 henke\xc3\xa4 eli noin viidennes espanjalaista. Espanjalaiset arvioivat kapinoivia intiaaneja olleen noin 2\xc2\xa0500. Kristinuskoon kastettujen intiaanien saama v\xc3\xa4\xc3\xa4r\xc3\xa4 usko pestiin pois rituaalisesti yuccan mehulla. Espanjalaiset yrittiv\xc3\xa4t valloittaa menett\xc3\xa4m\xc3\xa4ns\xc3\xa4 alueet takaisin seuraavien vuosien aikana. Nykyisen Albuquerquen seuduilla k\xc3\xa4ydyt kolme taistelua vuosina 1681\xe2\x80\x931682 p\xc3\xa4\xc3\xa4ttyiv\xc3\xa4t intiaanien voittoon.\n_START_SECTION_\nKapinan j\xc3\xa4lkeen\n_START_PARAGRAPH_\nVaikka kapina ja niit\xc3\xa4 seuranneet puolustustaistelut olivat selkeit\xc3\xa4 voittoja puebloille, he eiv\xc3\xa4t kyenneet hy\xc3\xb6dynt\xc3\xa4m\xc3\xa4\xc3\xa4n saamaansa etua. Espanjalaisten poissaolo lis\xc3\xa4si apassien ja navajojen ry\xc3\xb6st\xc3\xb6retki\xc3\xa4 New Mexicossa ja pueblot eiv\xc3\xa4t pystyneet vastaamaan vihollistensa toistuviin hy\xc3\xb6kk\xc3\xa4yksiin. Suuret m\xc3\xa4\xc3\xa4r\xc3\xa4t Uuden-Espanjan siirtokunnalta j\xc3\xa4\xc3\xa4neit\xc3\xa4 hevosia joutui apassien haltuun tai kulkeutui pohjoisimpien tasankojen heimoille._NEWLINE_Pop\xc3\xa9n saavuttama ihailu ja kansansuosio k\xc3\xa4\xc3\xa4ntyiv\xc3\xa4t nopeaan laskuun. H\xc3\xa4n j\xc3\xa4rjesti kurituksia niille, jotka puhuivat espanjaa, olivat ottaneet espanjalaisen nimen tai k\xc3\xa4yttiv\xc3\xa4t n\xc3\xa4iden j\xc3\xa4lkeenj\xc3\xa4tt\xc3\xa4mi\xc3\xa4 ty\xc3\xb6v\xc3\xa4lineit\xc3\xa4 kuten auraa. N\xc3\xa4m\xc3\xa4 h\xc3\xa4ness\xc3\xa4 ilmenneet autoritaariset piirteet, jotka oli omittu espanjalaisilta, vieraannuttivat kansan h\xc3\xa4nest\xc3\xa4. Taos-, keres- ja pecos-intiaanien kyl\xc3\xa4t s\xc3\xa4ilyiv\xc3\xa4t Pop\xc3\xa9lle uskollisina, mutta muut jokilaaksossa asuvat pueblot eiv\xc3\xa4t taipuneet h\xc3\xa4nen kasvavan diktatuurinsa alle, ja vahva pueblojen liitto hajosi keskin\xc3\xa4isiin sotiin._NEWLINE_Pohjois-Amerikan it\xc3\xa4osien valloituksesta kiinnostunut Uusi Ranska harkitsi 1600-luvun lopulla my\xc3\xb6s New Mexicon uudelleenasuttamista. Ehti\xc3\xa4kseen ennen ranskalaisia espanjalaiset l\xc3\xa4hettiv\xc3\xa4t 1692 asialle Diego Francisco de Vargasin johtaman sotajoukon, joka pohjoisempaa tuotujen intiaaniliittolaistensa tukemana tunkeutui El Pasoon ja nujersi siell\xc3\xa4 olevien pueblojen vastarinnan._NEWLINE_Etel\xc3\xa4isempien Rio Granden pueblojen asukkaat etsiv\xc3\xa4t turvapaikkaa vuoristoisilta seuduilta l\xc3\xa4nness\xc3\xa4 ja ennakoivat Don Diegon joukkojen hy\xc3\xb6kk\xc3\xa4ykset. Vargas jatkoi matkaansa 12 vuotta aiemmin tuhotun Santa Fen seuduille, jossa heit\xc3\xa4 odotti tuhat puebloista paennutta intiaania. N\xc3\xa4iden vastustus ei riitt\xc3\xa4nyt espanjalaisten karkotukseen. Santa Fest\xc3\xa4 tuli uudelleen New Mexicon p\xc3\xa4\xc3\xa4kaupunki, ja pueblot joutuivat alistumaan samanlaiseen kohteluun, josta olivat onnistuneet kapinoimaan itsens\xc3\xa4 vapaaksi. Uuden Santa Fen rakentamisessa kiinnitettiin my\xc3\xb6s erityist\xc3\xa4 huomiota kaupungin turvallisuuteen ja sen puolustukseen liittyviin seikkoihin mahdollisten uusien pueblo-kapinoiden varalle.'